Praktikanter til ambassaden i Berlin 

Praktikantordningen er etablert for å spre kunnskap om og interesse for arbeidet i utenrikstjenesten. Ambassaden har i de siste årene tilbudt fire praktikantplasser for interesserte studenter.

Praktikantoppholdet har en varighet på ca. seks måneder. Søknadsfristen er 15. november for praktikantopphold som begynner i januar og 15. mars for opphold som begynner i juli/august hvert år.

Praktikantene vil delta i ambassadens daglige virke og utføre løpende arbeidsoppgaver på ambassaden. Praktikantene vil få én av ambassadens tre fagavdelinger som primærtilknytning (Presse-, kultur- og informasjonsavdelingen; Økonomisk avdeling og Politisk avdeling). Som del av en av ambassadens avdelinger vil praktikantene få prøve seg på ulike sider ved saksbehandlingen ved ambassaden. I tillegg vil praktikantene inngå i en praktikantpool administrert av Administrativ avdeling. Oppgavene vil omfatte besvarelse av løpende henvendelser til ambassaden, omvisning på ambassadekomplekset, samt deltakelse i en eller flere prosjekter ambassaden har gående, særlig innenfor kulturområdet. 

Aktuelle kandidater må ha gode tyskkunnskaper, såvel muntlig som skriftlig, ha interesse for samfunnsspørsmål og ha en åpen og kommunikativ holdning. God formuleringsevne på norsk er en fordel.

To praktikanter knyttes til Presse- kultur- og informasjonsavdelingen (PKI). Praktikantene vil ha hovedansvaret for å håndtere ambassadens løpende informasjonsarbeid overfor publikum. Omvisninger på ambassadeanlegget er en del av dette arbeidet. Praktikantene vil også assistere ved gjennomføring av kultur- og informasjonsprosjekter. En av praktikantene i PKI-avdelingen vil hovedsakelig arbeide som nettjournalist for Norgesportalen www.norwegen.no, en internettportal for tyskspråklige som er et ledd i profileringen av Norge. Kjennskap til og interesse for internettpublisering er en fordel. Interesse for informasjonsarbeid er en forutsetning.

En praktikant knyttes til Økonomisk avdeling. Praktikanten vil delta i avdelingens arbeid samt assistere ved gjennomføring av ulike næringslivsarrangementer i Tyskland. Interesse for og kunnskaper om økonomiske og næringslivspolitiske spørsmål er en forutsetning.

En praktikant knyttes til Politisk avdeling. Vedkommende bør ha interesse for politikk som fag.  

Søkere bes opplyse i søknaden hvilken avdeling de ønsker å arbeide i. 

Opplæring

Den teoretiske innføringen inkluderer en forelesningsrekke (kollokvium) ved ambassadens medarbeidere innenfor temaområdene:

- Tysk uten- og innenrikspolitikk 

- Aktuelle politiske temaer som f.eks. det bilaterale forholdet 

- Norsk eksport til Tyskland 

- Presse-, kultur og informasjonsarbeid 

- Administrasjon og drift av utenriksstasjoner 

Praktikantene vil i tillegg til arbeidet i avdelingene få praktiske oppgaver forbundet med ambassadens drift, informasjonsarbeid og omvisning på de nordiske lands ambassadeanlegg. 

Ambassaden i Berlin legger stor vekt på mestring av informasjonsteknologi og bruker hovedsaklig Outlook, Excel, Power-point og Filemaker. Praktikantene vil også få innføring i tilrettelegging av webpresentasjon gjennom bruk av portalen www.norwegen.no som er et av ambassadens viktigste verktøy for å profilere Norge i Tyskland. 

Praktisk

- Praktikantordningen er åpen for norske studenter. 

- Målgruppen er studenter i aldersgruppen 23-27 år 

- Det forutsettes relativt gode forkunnskaper i tysk. 

- Oppholdet starter etter nærmere avtale vanligvis i januar (vårsemesteret) eller i juli/august (høstsemesteret). 

- Praktikanter vil motta en månedlig støtte som per i dag er satt til NOK 6042,-. Beløpet omregnes i euro etter gjeldende kurser. Bolig kan ikke formidles. 

- Sykeforsikring: I god tid før avreise må praktikanter ta kontakt med lokalt trygdekontor for utstedelse av Europeisk helsetrygdkort som dekker akutt sykdom under opphold i utlandet. 

- Oppholdstillatelse må søkes for praksisopphold utover 3 måneders varighet via tyske myndigheter. Kan søkes etter ankomst.

Søknad

Søknad og CV bes sendes elektronisk til ambassaden i Berlin,

e-post: emb.berlin@mfa.no. 

For spørsmål om praktikantordningen på ambassaden i Berlin kan man ta kontakt på telefon (+49) 30 50 50 50.

Bosted

Praktikantene er selv ansvarlige for å finne et sted å bo. Vi har lagt inn nyttige linker for boligsøk i linkeboksen til høyre.

Den norske ambassaden i Berlin

Ambassaden i Berlin er engasjert i politiske, økonomiske og kulturelle spørsmål. Den har også viktige oppgaver i å informere om Norge i Tyskland. Den norske ambassaden med sine 1200 kvadratmeter er en av Norges største utenriksstasjoner. Her har i overkant av 30 medarbeidere sitt daglige virke, hvorav omtrent halvparten er utsendte fra Norge. Resten er lokalt ansatte nordmenn og tyskere. Ambassadebygningen tjener kun som arbeidssted.
